
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS

SPRENDIMO „DĖL ŠIAULIŲ CENTRO IR ŠIAULIŲ „SAULĖS“ PRADINIŲ MOKYKLŲ NUOSTATŲ PATVIRTINIMO“ PROJEKTO 
AIŠKINAMASIS RAŠTAS

2023 m. balandžio 25 d.         
Šiauliai

Parengto sprendimo projekto tikslai ir uždaviniai. 
Parengto sprendimo projekto tikslas – patvirtinti naujus Šiaulių Centro ir Šiaulių „Saulės“ pradinių mokyklų nuostatus, įteisinant juose mokytojų tarybos sudėtį, veiklos proceso organizavimo būdą bei funkcijas ir Lietuvos Respublikos vietos savivaldos įstatymo nuostatas.
Dabartinis sprendimo projekte aptariamų klausimų reguliavimas.
Šiaulių miesto pradinių mokyklų (toliau – pradinės mokyklos) nuostatai patvirtinti Šiaulių miesto savivaldybės tarybos 2020 m. spalio 1 d. sprendimu Nr. T-381 „ Dėl Šiaulių Centro, „Saulės“ pradinių mokyklų ir Šiaulių Normundo Valterio jaunimo mokyklos nuostatų patvirtinimo“.
Sprendimo projekte numatytos naujos teisinio reglamentavimo nuostatos.
Vadovaujantis Nuostatų, įstatų ar statutų įforminimo reikalavimų, patvirtintų Lietuvos Respublikos švietimo, mokslo ir sporto ministro 2021 m. balandžio 28 d. įsakymu Nr. V-670 „Dėl Švietimo ir mokslo ministro 2011 m. birželio 29 d. įsakymo Nr. V-1164 „Dėl nuostatų, įstatų ar statutų įforminimo reikalavimų patvirtinimo“ pakeitimo“, 11 punktu, mokytojų savivaldos nariu negali būti mokyklos vadovas. Galiojančiuose pradinių mokyklų nuostatuose nebuvo detaliai aprašyta mokytojų tarybos sudėtis, rinkimo ir atstovavimo principai ir kt. Naujos redakcijos pradinių mokyklų nuostatuose numatyta:
1.	mokytojų tarybos narių skaičius; 

2.	rinkimo ir atstovavimo principai;

3.	kadencijos, galimas mokytojų tarybos nario kadencijų skaičius; 

4.	naujo nario paskyrimas nutrūkus savivaldos institucijos nario įgaliojimams pirma laiko; 

5.	mokytojų tarybos vadovo rinkimo principas; 

6.	savivaldos institucijos kompetencija, veiklos organizavimas ir sprendimų priėmimo tvarka.

Minėta mokytojų tarybos veiklos proceso organizavimo funkcija taip pat turi būti įteisinta mokyklos nuostatuose. Įteisinus pradinių mokyklų nuostatuose mokytojų tarybos veiklos proceso organizavimo būdą ir funkcijas, būtų sudarytos galimybės mokytojams ir kitiems mokyklos bendruomenės nariams skaidriai išsirinkti mokytojų tarybos pirmininką. 
Įrašytos naujos nuostatos:
1.	direktorius kreipiasi į kompetentingus subjektus dėl minimalios ir vidutinės priežiūros priemonių vaikui skyrimo Lietuvos Respublikos vaiko minimalios ir vidutinės priežiūros įstatymo ir kitų teisės aktų nustatyta tvarka; 
2.	direktoriaus atostogų, komandiruočių, nedarbingumo laikotarpiu direktoriaus funkcijas atlieka direktoriaus pavaduotojas ugdymui arba kitas darbuotojas, turintis pagal pareigybės aprašymą pareigą ir įgaliojimus vykdyti įstaigos vadovo funkcijas.
Pradinių mokyklų nuostatų projekte patikslinta: mokyklos direktoriaus teisės tvarkant, valdant, naudojant mokyklos turtą ir lėšas, atsakomybė dėl darbuotojų profesinio tobulėjimo.  
Šiaulių Centro pradinės mokyklos nuostatuose bus patikslinti pradinės mokyklos tikslai ir veiklos uždaviniai – mokykla organizuos ugdymą vadovaudamasi demokratinio ugdymo samprata.
Atsižvelgiant į Lietuvos Respublikos vietos savivaldos įstatymo nuostatas siūloma patvirtinti naujus pradinių mokyklų nuostatus, kuriuose būtų įteisinta pradinės mokyklos savininko teises ir pareigas įgyvendinanti institucija – Šiaulių miesto savivaldybės meras.
Priėmus sprendimą, galimos pasekmės.
Pasekmės teigiamos, nes priėmus sprendimą pradinių mokyklų nuostatuose bus įteisinti: mokytojų tarybos sudėtis, veiklos proceso organizavimo būdas ir funkcijos; direktoriaus atstovavimas jo atostogų metu; direktoriaus kreipimasis į kompetentingus subjektus dėl minimalios ir vidutinės priežiūros priemonių vaikui skyrimo Vaiko minimalios ir vidutinės priežiūros įstatymo nustatyta tvarka. Bus įteisintos Lietuvos Respublikos vietos savivaldos įstatymo nuostatos. Pradinių mokyklų nuostatų struktūra ir turinys atitiks Valstybinių ir savivaldybių mokyklų nuostatų (įstatų, statutų) įforminimo reikalavimus.
Neigiamų pasekmių nenumatoma.
Priėmus sprendimą, keičiami ar pripažįstami negaliojančiais teisės aktai.
Bus pripažinti netekusiais galios Šiaulių miesto savivaldybės tarybos 2020 m. spalio 3 d. 
sprendimo Nr. T-381 „ Dėl Šiaulių Centro, „Saulės“ pradinių mokyklų ir Šiaulių Normundo Valterio jaunimo mokyklos nuostatų patvirtinimo“ 1.1 ir 1.3 papunkčiai. 
Sprendimui įgyvendinti reikalingi priimti papildomi teisės aktai.
Sprendimui įgyvendinti nereikės priimti papildomų teisės aktų.
Sprendimui įgyvendinti reikalingos lėšos.
Sprendimui įgyvendinti nebus reikalingos papildomos biudžeto lėšos. 
Sprendimo projekto antikorupcinis vertinimas.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, nurodytu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Danguolė Teišerskienė, tel. (8 41) 38 64 74. Projekto iniciatorius – Švietimo skyrius.

